ทหารไทยหยุดเพิ่มเงินฝาก
ธนาคารทหารไทยหั่นเป้าเงินฝากเป็น 0% หลังสินเชื่อโตน้อย คาดตั้งสำรองปีนี้มากกว่าปีที่แล้ว
28 ก.ย. 2559

ธนาคารทหารไทยหั่นเป้าเงินฝากเป็น 0% หลังสินเชื่อโตน้อย คาดตั้งสำรองปีนี้มากกว่าปีที่แล้ว
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ธนาคารได้ปรับเป้าหมายเงินฝากปีนี้เป็นไม่เติบโต จากเดิมตั้งเป้าเติบโต 2% เนื่องจากความต้องการสินเชื่อในระบบไม่สูงมาก จนทำให้อัตราส่วนสินเชื่อต่อเงินฝากอยู่ระดับ 92% น้อยกว่าที่ควรจะเป็น ขณะที่ปีที่แล้วเงินฝากขยายตัวกว่า 10% 
สำหรับการปล่อยสินเชื่อในภาพรวมปีนี้ตั้งเป้าเติบโต 6% หลังจากครึ่งปีแรกเติบโต 2% โดยมองว่าครึ่งปีหลังสินเชื่อจะขยายตัวได้ดีตามภาวะเศรษฐกิจในครึ่งปีหลังที่คาดว่าจะดีกว่าครึ่งปีแรกจากการลงทุนภาครัฐ และเห็นสัญญาณที่ดีจากการส่งออกเดือน ส.ค. ขยายตัว 6.5% โดยคาดว่าการส่งออกปีนี้จะเติบโต 0-0.5% ธนาคารจึงปรับเพิ่มประมาณการผลิตภัณฑ์มวลรวมในประเทศ (จีดีพี) ปีนี้เป็นเติบโตราว 3.2-3.5% จากครึ่งปีแรกจีดีพีเติบโต 3.2%
อย่างไรก็ดี คาดว่าปีนี้ธนาคารต้องตั้งสำรองสูงกว่าปีที่แล้วที่มีการตั้งสำรองไป 5,500 ล้านบาท เพื่อรักษาอัตราส่วนสำรองต่อหนี้ที่ไม่ก่อให้เกิดรายได้ (เอ็นพีแอล) ให้ไม่ต่ำกว่า 140% อีกทั้งเอ็นพีแอลทั้งระบบมีแนวโน้มจะปรับขึ้นสูงสุดในช่วงปลายปีนี้ หรือในไตรมาสแรกปีหน้า โดยธนาคารมีแผนรักษาระดับเอ็นพีแอลให้ต่ำกว่า 3% ของสินเชื่อรวม ด้วยการขายและตัดหนี้สูญ ขณะที่เอ็นพีแอลในครึ่งปีแรกอยู่ที่ 2.87%
นายบุญทักษ์ กล่าวว่า ธนาคารได้เปิดตัวบัญชีเงินฝาก ทีเอ็มบี ออลล์ ฟรี ใหม่ ที่ให้ลูกค้าทำธุรกรรมการเงินผ่านช่องทางดิจิทัล โมบายแบงก์กิ้ง อินเทอร์เน็ตแบงก์กิ้ง และเอทีเอ็ม กดเงิน โอนเงิน จ่ายบิล ฟรีค่าธรรมเนียม ไม่จำกัดจำนวนครั้ง กำหนดวงเงินธุรกรรมไม่เกิน 5 แสนบาท/วัน และรองรับระบบพร้อมเพย์โอนเงินโดยใช้เบอร์โทรศัพท์ ตั้งเป้าเพิ่มฐานลูกค้า ทีเอ็มบี ออลล์ ฟรี อีก 40% จากปัจจุบัน 1.2 ล้านบัญชี เป็นมากกว่า 1.6 ล้านบัญชี ภายในสิ้นปี 
ทั้งนี้ บริการดังกล่าวไม่กระทบต่อรายได้ค่าธรรมเนียมของธนาคาร เนื่องจากธนาคารมองว่าบริการธุรกรรมควรให้ลูกค้าสะดวกสบายและถูกที่สุด ส่วนรายได้ค่าธรรมเนียมควรมาจากบริการที่สร้างประโยชน์ให้ลูกค้า เช่น การลงทุนกองทุนรวม แบงก์แอสชัวรันส์ และเทรดไฟแนนซ์
“การออกบัญชีเงินฝากออลล์ฟรีนี้ไม่ได้มีเป้าหมายเพิ่มยอดเงินฝาก เพราะเงินฝากเราล้นมาก แต่อยากได้ฐานลูกค้าเพิ่มขึ้น จากการใช้เราเป็นบัญชีธุรกรรม” นายบุญทักษ์ กล่าว